text: Fyrede LM-ansatte på skolebænken
  14 oktober 2011 kl. 10.55
  Over 500 fyrede medarbejdere på LM Wind Power i Hammelev og Lunderskov har chancen for at få en ny uddannelse for at komme videre på arbejdsmarkedet.
  Den Europæiske Globaliseringsfond har bevilget knap 46 millioner kroner til at hjælpe de ledige videre.
  1.650 medarbejdere blev fyret fra 1. januar 2009 til 30. april 2010. I januar i år stod 550 af dem stadig uden job.
  Kolding, Haderslev og Vejen kommuner har indgået et samarbejde med områdets uddannelsesinstitutioner om indsatsen.
  De ledige kan i november og december komme på et grundforløb på et såkaldt fremtidsværksted på IBC i Kolding. Formålet er en afklaring af ønsker og kompetencer forud for en egentlig uddannelse. I grundforløbet indgår også virksomhedsbesøg og uddannelsesmesser.
  Alle deltagere tilbydes en mentor-ordning under deres uddannelsesforløb og en coach til at hjælpe med at finde job.
  
  Mange i gang
  En del af de ledige er dog allerede i gang.
  På AMU Syd i Ribe er en snes af de fyrede i gang med en faglært uddannelse som anlægsgartnerassistenter og på EUC-Lillebælt er et hold i gang med at uddanne sig inden for lager-logistik.
  Deltagerne i projektet kan forfølge deres helt personlige ønsker.
  Steen Lindholdt er i gang med en teknonom-uddannelse, som kan bane vejen for en videregående teknisk uddannelse.
  - Projektet er en kæmpe succes for mig men så sandelig også for mine tidligere kolleger, siger han.
  Jobcentrene skønner, at de fyrede har minimale chancer for at få arbejde inden for deres hidtidige arbejdsområde.
  